R. Metsola kreipėsi į ES vadovus: „Turime iš naujo įvertinti Europos vaidmenį 
naujame pasaulyje“ 


Ketvirtadienį Versalyje (Prancūzija) vykusiame neformaliame Europos Vadovų Tarybos 
susitikime Europos Parlamento Pirmininkė Roberta Metsola padarė šį pareiškimą. 


Gerbiamieji prezidentai, 
Gerbiamieji ministrai pirmininkai, 
mieli draugai, 


Mariupolis — tai miestas, kuriame niekada nesilankiau, tačiau jo pavadinimo aš niekada 
nebepamiršiu. Niekšiškas gimdymo namų ir vaikų ligoninės apšaudymas įeis į kruvinus 
istorijos puslapius. Šis nusižengimas žmogiškumui puikiai parodo, su kokiu pavojumi 
susidūrėme. 


Putino invazija į Ukrainą sugriovė ilgalaikę taiką Europoje. Ji viską apvertė aukštyn kojom — 
turbūt negrįžtamai. Todėl mūsų atsakas turi būti atitikti rimtą, realią ir didėjančią grėsmę mūsų 
kolektyviniam saugumui. 


Turime iš naujo įvertinti Europos vaidmenį naujame pasaulyje. 


Visų pirma, turime skubiai padidinti savo investicijas į gynybą ir novatoriškas technologijas ir 
toliau kurti tikrą saugumo ir gynybos sąjungą. Tokią, kuri galėtų būti proaktyvi, lanksti, 
paslanki ir atspari. Tokią, kuri mums leistų kovoti su naujomis grėsmėmis. Tai reiškia, kad 
turime skirti pinigų tam, apie ką kalbame. Tai reiškia PESCO reformą. 


Tai reiškia, kad turime didinti savo nacionalinius biudžetus ir protingai naudoti savo bendrą ES 
biudžetą, kad prireikus pajėgumų poreikius būtų galima patenkinti kolektyviniu finansavimu. 


Sąjungos biudžetas yra mūsų pagrindinė solidarumo ir sanglaudos stiprinimo priemonė. 


Turime neapsiriboti Europos gynybos fondu ir saugumo ir gynybos politikai skirti lėšų iš ES 
biudžeto, jei tik tai suteiktų pridėtinės vertės. Turime naudoti biudžetą įgyvendindami 
Strateginį kelrodį ir paversti Gynybos sąjungą realybe. 


Gynybos agentūra ir kitos šioje srityje veikiančios Sąjungos agentūros turėtų būti įtrauktos į 
ES biudžetą. Ieškodami būdų, kaip toliau naikinti tabu ir sukurti tvirtesnę Europos gynybą, 
turėtume dar kartą išnagrinėti šią galimybę. 


Antra, turime įdėti dvigubai daugiau pastangų siekdami sumažinti savo energetinę 
priklausomybę nuo Kremliaus. 


Mūsų artimiausias tikslas turi būti energetinis saugumas. Saugumą lemia įvairovė — mūsų 
energijos šaltinių, tiekėjų ir tiekimo maršrutų įvairovė. 


Šiuo krizės momentu turime prisiminti, kad energija yra ir visada buvo politikos klausimas. 
Rusija jau seniai tai suprato. 

Dabar atėjo laikas Sąjungai parodyti savo aiškią poziciją: 

= apriboti Rusijos eksportuojamų, įskaitant dujas, naftą ir anglį, importą; 

= peržiūrėti visus Rusijos energetikos bendrovėms suteiktus sertifikatus; 


= apsvarstyti dujų laikymo, bendro dujų pirkimo ir bendrų finansavimo schemų 
galimybes; 

= didinti mažaanglių ir atsinaujinančių išteklių energijos dalį savo energijos rūšių 
derinyje, greičiau įgyvendinant 55 % tikslo priemonių rinkinį. 


Mūsų tikslas turi būti ateitis be dujų iš Rusijos. Tai plataus užmojo, bet būtinas tikslas. 


Europos Parlamentas tvirtai rėmė atsinaujinančiųjų išteklių energijos tikslus, jungčių tarp 
valstybių narių plėtimą, laikymo pajėgumų didinimą ir priklausomybės nuo pavienių tiekėjų 
mažinimą. Šie veiksmai gali padėti ES rasti pakaitalą Rusijos dujoms ir iki 2030 m. greitai 
padidinti savo nuosavų energijos šaltinių dalį. Akivaizdu, kad norėdami pasiekti plataus 
užmojo klimato tikslus, turime pereiti nuo iškastinio kuro prie tvaresnių ir švaresnių energijos 
šaltinių, atsinaujinančiųjų energijos išteklių, vandenilio, tačiau taip pat saugios ir modernios 
branduolinės energijos. 


Pagrindinė mintis yra ši: neturėtume būti verčiami finansuoti ant Ukrainos krentančių bombų. 


Turime galvoti apie didėjančias energijos kainas ir kokių veiksmų galima imtis, kad tai būtų 
sušvelninta. 


Taip pat turime gebėti paaiškinti šiuos veiksmus savo piliečiams. Šioje srityje ypač galite 
pasikliauti, kad Europos Parlamentas ir jo nariai padės skleisti Europos žinią. 


Trečia, turime daugiau kalbėti apie aprūpinimą maistu. Tai taip pat turi tapti svarbia mūsų 
diskusijų dėl Europos strateginio savarankiškumo dalimi. Mūsų tiekimo linijos turi tapti 
aiškesnės ir stipresnės. 


Ketvirta, pastarojo meto Europos koordinavimas, solidarumas ir vienybė neturi precedento ir 
turi išlikti pavyzdžiu ateityje. 


Valstybių narių pastangų dėka kad mūsų bendruomenės ir šeimos priėmė daugiau kaip 2 
milijonus ukrainiečių. Didžiules sankcijas lydėjo praktinis solidarumas, dėl kurio ukrainiečiai 
iškart rado vietą europiečių namuose ir širdyse. Tai gražiausias Europos veidas. 


Mūsų veiksmai atitiko mūsų užmojus. Ukrainai suteikėme pagalbą, ginklų ir atvėrėme jai atvirą 
narystės ES perspektyvą, taip suteikdami jai viltį įtvirtinti savo europinę ateitį. Tačiau turime 
dėti daugiau pastangų, kad šioje situacijoje padėtume kaimyninėms šalims, įskaitant Moldovą 
ir Gruziją. 


Negalime palikti Ukrainos vienos. Ir žinau, kad visi čia susirinkusieji yra asmeniškai 
įsipareigoję užtikrinti, kad taip neatsitiktų. Putinas nuvertino mūsų ryžtą beveik taip pat, kaip 
ukrainiečių atsparumą ir pasipriešinimą. 


Mes turime būti tokie pat atsparūs kaip ir jie. Žinome, kad Putinas nesustos Kijeve, taip kaip 
jis nesustojo Kryme. Europoje jis panaudojo taktiką, kurią atidirbo Sirijoje. Esame teisūs 
dėdami pastangas, kad tai jam taptų brangiausiai atsiėjusia kada nors padaryta klaida. 


Mūsų sankcijos ir toliau turi būti griežtos. Kremliaus oligarchams turi būti neleidžiama 
naudotis patogumais, prie kurių jie priprato Europoje. Mūsų įmonės nebeturėtų ieškoti augimo 
Rusijoje. Visuomenės spaudimas šioje srityje atliko svarbų vaidmenį, tačiau turime būti 


pasirengę ir tam, kad jis gali išblėsti. Tuo pat metu turime užtikrinti, kad kriptovaliutos arba 
naujos finansinės technologijos nesuteiktų galimybės apeiti sankcijų. 


Jos turi būti skausmingos Putinui ir turime būti pasirengę tam, kad jos bus skausmingos ir 
mums — tai kaina, kurią turime sumokėti šį lemiamą Europos istorijos momentą; kaina, kurią 
mūsų žmonės, mano manymu, yra pasirengę sumokėti. 


Kadangi Putino karo kaina atsiliepia ir mūsų bendruomenėms, turime būti pasirengę užtikrinti 
saugų Europos ekonominį pagrindą. Tai neatsiejama nuo restruktūrizavimo ir reinvestavimo į 
mokslinius tyrimus ir žaliavas — čia labai svarbus Komisijos pasiūlytas ES lustų aktas — tačiau 
tai taip pat turi būti neatsiejama nuo pagalbos įmonėms, kurios, tikimės, nebesiorientuos į 
Rusiją. Todėl turime dėti daug didesnes pastangas skaitmeninės ir žaliosios transformacijos 
srityje. Mūsų žaliasis kursas susijęs ne tik su klimatu, bet ir su saugumu. Taip pat turime 
bendradarbiauti pasauliniu mastu, kad užtikrintume demokratinį aljansą savo skaitmeniniam 
savarankiškumui išsaugoti. 


Leiskite man tarti keletą žodžių apie informacinį karą, su kuriuo susiduriame. Turime ne tik 
stiprinti savo kibernetinę gynybą, bet ir atremti teiginius, kad pasipriešinimas Putinui paverčia 
Europą priešiška Rusijai. Nepaisydami gresiančio kalėjimo prieš Putiną sukylantys rusai šioje 
situacijoje gali atlikti lemiamą vaidmenį. Jie yra istorijos teisieji. Kaip ir mes. 


Galiausiai turime labai aiškiai pasakyti: Tai, ką Putinas ir Lukašenka daro Ukrainoje, yra 
nusikaltimas. Karo nusikaltimas. Jie griauna demokratinei pasaulio santvarką, ir turime 
užtikrinti, kad atėjus laikui atsakingi asmenys stotų prieš tarptautinį baudžiamąjį teismą. Tai 
būtų galutinė Ukrainos žmonių, teisinės valstybės principų ir mūsų taisyklėmis grindžiamo 
gyvenimo būdo pergalė. 


Ačiū. 


